Programa 519 – 14/02/2020 – Edició 2308 – Fes Ta Festa – La cultura popular a la ràdio i a internet
Programa 519 – 14/02/2020 – Edició 2308
14 Febrer 2020Programes
DE CAP PER AVALL al C.A.T.
Aquest és el nom del Congrés Nacional de Música d’Arrel que tindrà lloc al Centre Attesà Tradicionàrius entre els dies 17 i 19 d’abril, just quinze dies després de la cloenda del Festival Tradicionàrius d’enguany. Si hi voleu fer comunicacions cal que les adreceu al email coumnicacions@congresmusicadarrel.cat i si voleu més informació visiteu el web www.congresmusicadarrel.cat. Us en mantindrem informats.
Però avui us parlarem de moltes altres coses com ara de la nova campana del Santuari de la Mare de Déu del Mont. O d’importants concerts com ara el de Cornamusa i orgue que amb el títol L’arrel i les branques i amb en Francesc Sans i en Josep Mateu com a concertistes tindrà lloc a la Parròquia de Santa Maria de Gràcia aquest dissabte dia 15 a les 18 h dins el Festival Tradicionàrius; o el que la cobla Maricel protagonitzarà a la Sala dels Carlins, de Manresa mitja horeta més tard amb motiu de les Festes de la Llum 2020; o el que el diumenge dia 16, a les sis de la tarda, interpretarà la cobla Reus Jove a la Sala Bràvium de la capital del Baix Camp amb el títol de Aniversaris.
Pel que fa a la música escoltarem les sardanes “Plenitud” de Fèlix Martínez Comín i “El cant del batre”, de Josep Vicens “Xaxu” afegint-nos una vegada més a la commemoració dels 150 i 100 anys dels naixements d’aquest il·lustres compositors. I coneixerem la que ja és 3a. semi-finalista de La Sardana de l’any 2019, la titulada “La tortada de Banyoles”, original del tenorista de la cobla Ciutat de Girona, en Josep Coll i Ferrando.
I també tindrem el nostre Youtube de la setmana en el qual recordarem l’ “Eròtic giust”, un espectacle musicat que engloba arts escèniques, poesia i prosa del que escoltarem (i veurem) el tema “Infinits els teus lligams”, amb música de l’Ivó Jordà sobre un poema de la Cristina Rovira.
I a les seccions tindrem, com sempre, una miqueta de tot:
Les DITES I REFRANYS d’en Víctor Pàmies, que ens en comentarà un de persa, segurament el més llarg dels que ens ha explicat fins ara. Diu així: “Plorava perquè no tenia sabates fins que vaig veure un home que no tenia peus”.
En Ramon Vilar, als SONS DE LA TRADICIÓ ens porta una cançó de Nadal que porta per nom “Les dotze toquen”.
Tindrem, després de la introducció de fa unes setmanes, el primer capítol del PARAULA DE JOC, la nova secció dels amics de L’Anònima de jocs” que per avui s’han fixat amb els “Jocs de taula”.
En Noè Rivas ens servirà una mica més de la seva deliciosa SOPA DE CANÇONS per conèixer la figura d’en Rah-mon Roma i escoltar-lo cantant una cançó russa titulada “Poost Vsyegda (Sempre hi haurà)”.
I acabarem coneixent la figura de la Dolors Monserdà i Vidal, a l’espai FOLKLORISTES (Les), segons la crònica enregistrada per la Dorothy Evans i recuperada per l’Antoni Serés.
I quasi que ja estarà. Amb una horeta Déu n’hi do, no?